钦定古今图书集成/明伦汇编/官常典/第687卷 > 吕祖泰
## 钦定古今图书集成/明伦汇编/官常典/第687卷 > 吕祖泰

按《宋史吕祖俭传》：“祖俭从弟祖泰，字泰然，夷简五世
孙，寓常之宜兴。性疏达，尚气谊，学问该洽，遍游江淮，
交当世知名士，得钱或分挈以去，无吝色，饮酒至数
斗不醉。论世事无所忌讳，闻者或掩耳而走。庆元初，
祖俭以言事安置韶州，既移瑞州，祖泰徒步往省之，
留月馀，语其友王深厚曰：‘自吾兄之贬，诸人箝口，我
虽无位，义必以言报国，当少须之，今未敢以累吾兄
也’。”及祖俭没贬所。嘉泰元年，周必大降少保致仕，祖
泰愤之，乃诣登闻鼓院上书论𠈁胄有无君之心，请
诛之以防祸乱，其略曰：“道学，自古所恃以为国也。丞
相汝愚，今之有大勋劳者也。立伪学之禁，逐汝愚之
党，是将空陛下之国，而陛下不知悟邪？陈自强，𠈁胄
童孺之师，躐致宰辅？陛下旧学之臣，若彭龟年等，今
安在邪？苏师旦，平江之吏胥，以潜邸而得节钺；周均，
韩氏之厮役，以皇后亲属得大官。不识陛下在潜邸
时，果识师旦乎？椒房之亲果有均乎？凡𠈁胄之徒，自
尊大而卑朝廷，一至于此也。愿亟诛𠈁胄及师旦，而
罢逐自强之徒。”独周“必大可用，宜以代之。不然，事将
不测。”书出，中外大骇。有旨：吕祖泰挟私上书，语言狂
妄，拘管连州。右谏议大夫程松与祖泰狎友，惧曰：“人
知我素与游，其谓预闻乎？”乃独奏言：祖泰有当诛之
罪，且其上书必有教之者，今纵不杀，犹当杖黥窜远
方。殿中侍御史陈谠亦以为言，乃杖之百，配钦州牢
城收管。初，监察御史林采言伪习之成，造端自必大，
故有少保之命。祖泰知必死，冀以身悟朝廷，无惧色。
既至府廷，尹为好语诱之曰：“谁教汝共为章？汝试言
之，吾且宽汝。”祖泰笑曰：“公何问之愚也？吾固知必死，
而可受教于人，且与人议之乎？”尹曰：“汝病风丧心邪？”
祖泰曰：“以吾观之，若今之附韩氏得美官者，乃病风
丧心耳。”祖泰既贬，道出潭州，钱文子为醴陵令，私赆
其行，𠈁胄使人迹其所在，祖泰乃匿襄、郢间。𠈁胄诛，
朝廷访得祖泰所在，诏雪其冤，补特上州文学，改授
迪功郎、监南岳庙。丧母，无以葬，至都，谋于诸公，得寒
疾，索纸书曰：“吾与吾兄共攻权臣，今权臣诛，吾死不
憾。独吾生还无以报国，且未能葬吾母，为可憾耳。”乃
卒。尹王柟为具棺敛归葬焉。